Source: https://www.vidakovics.hu/valoperes-ugyved/gyermekelhelyezes-szuloi-felugyeleti-jog-rendezese/
Timestamp: 2019-05-23 15:19:29
Document Index: 30852203

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Gyermekelhelyezés - Szülői Felügyeleti Jog Rendezése | vidakovics.hu
A szülői felügyeleti jog rendezése, a válóperek egyik legfontosabb, legérzékenyebb kérdése. Korábbi elnevezés szerint Gyermekelhelyezés (jelenlegi törvényi szabályozás megjelölése szerint a szülői felügyeleti jog szabályozása) iránti peres eljárást a házasság felbontásától függetlenül, illetve akkor is meg lehet indítani, ha a szülők házassági kötelékben nem állnak egymással. Ha szülői felügyeleti joggal kapcsolatos vitás ügye van, haladéktalanul forduljon tapasztalt ügyvédhez. A Vidákovics & Partners családjogra szakosodott ügyvédei határozott képviseletet biztosítanak ügyfeleik számára. Kérejen konzultációs időpontot!
A szülők szétválása nem csak a szülők, hanem gyermekük életében is jelentős változást hoz. A rendkívüli helyzet, a szülők közötti ellentét, bizonytalanságot, kétségbeesést, magatartásbeli problémákat, túlérzékenységet, agresszivitást, és számtalan egyéb negatív változást idézhet elő a gyermeknél. Ha a válás során a gyermekben fellépő feszültséget a szülők nem tudják időben oldani, a gyermeket egész életében végigkísérheti ez a negatív élmény meghatározva, rányomva bélyegét személyiségére. A gyermekek természetes vágya, hogy egységes családban szeretnének felnőni, úgy hogy érezzék mindkét szülő közelségét, támogatását, érezzék a szülők által nyújtott biztonságot.
A gyermekelhelyezés (szülői felügyeleti jog szabályozása) során elengedhetetlen, hogy a gyermek annál, a nevelésre alkalmas szülőnél kerüljön elhelyezésre, aki a másik féllel szemben fennálló sértettségét nem azzal torolja meg, hogy gátolja a különélő szülő és gyermek közötti kapcsolattartás, nem hangolja a gyermeket a különélő szülő ellen, hanem a gyermek érdekeinek szem előt tartásával segíti, hogy az érzelmi kötelék a gyermek és a különélő szülő között fennmaradjon, erősödjön.
Többségében mindkét szülő egyaránt képes és alkalmas a gyermek nevelésére, körülményeik, személyi tulajdonságaik erre megfelelőek. Ebben a helyzetben a körülményekben fennálló apró, a szülők számára lényegtelennek tűnő különbség is döntőek lehet a gyermekelhelyezésénél.
Ügyvéd feladata
Az ügyvéd feladata minden esetben, hogy segítse a szülőt, felhívja a bíróság figyelmét azokra a különbségekre, amelyek megalapozzák az ügyfele és a gyermek számára is kedvező bíróság ítéletét, továbbá határozottan fellép az ellen, ha észleli, hogy az ellenérdekű szülő a valóságtól eltérő tények előadásával, nyilatkozataival, félrevezető magatartásával számára kedvezően kívánja befolyásolni a bíróságot a döntéshozatalban.
Ha megromlott a kapcsolata házastársával, élettársával, ha vitás az, hogy ki és hogyan gyakorolja a gyermek feletti szülői felügyeleti jogot, akkor Önnek tapasztalt ügyvéd segítségére, tanácsaira van szüksége. Ha mindent meg szeretne tenni a gyermeke érdekében, ha nem szeretne tőle elszakadni, vegye fel a Vidákovics & Partners családjogra szakosodott ügyvédeivel a kapcsolatot. Kérjen konzultációs időpontot!
Már az első konzultáció alkalmával értékes információkkal lesz gazdagabb, sokkal jobban át fogja látni helyzetét, könnyebben fog tudni dönteni abban, hogy mit, mikor, és hogyan kellene tennie.
Elsőként fontos meghatározni, hogy kit tekint a törvény a gyermek szülőjének. Apa esetében akkor beszélhetünk apai jogállásról – azaz szülői jogai akkor vannak az apának – ha a gyermek az anyával kötött házasságukból született, élettársak esetén reprodukciós eljárásból születik vagy az apa egyébként gyermeke felett apai elismerő nyilatkozatot (teljes hatályú apai elismerő nyilatkozatot) tesz vagy a bíróság állapítja meg, hogy ki a gyermek apja. A gyermek anyja pedig az a nő, aki a gyermeket megszülte – vitás esetben ennek megállapítása is bíróságtól kérhető.
A szülők kiskorú gyermeke szülői felügyelet vagy gyámság alatt áll. A szülői felügyeletet a szülők – akár együtt, akár külön élnek és amennyiben szülői felügyeleti joguk fennáll – a gyermek megfelelő testi, szellemi és erkölcsi fejlődésének érdekében, egymással együttműködve kötelesek gyakorolni., melynek során a szülők jogai és kötelezettségei egyenlők. A szülőknek tájékoztatniuk kell gyermeküket az őt érintő döntésekről, biztosítaniuk kell, hogy az ítélőképessége birtokában lévő gyermekük a döntések előkészítése során véleményt nyilváníthasson, törvényben meghatározott esetben szüleivel közösen dönthessen. A szülőknek a gyermek véleményét – korára, érettségére tekintettel – megfelelő súllyal figyelembe kell venniük.
A gyermek nevének meghatározása során a gyermek – szüleinek megállapodása szerint – apjának vagy anyjának születési vagy házasságkötéssel szerzett családi nevét viseli, a gyermek utónevét szintén a szülők határozzák meg. Ha a szülők nem kötöttek házasságot, a gyermek nem viselheti az anyja más személlyel kötött házassága folytán viselt nevét, ha azt az anya a házasságra utaló toldással viseli. A gyermek családi névként szüleinek összekapcsolt családi nevét is viselheti, akkor is, ha a szülők a házasságkötés után családi nevüket nem kapcsolták össze vagy a szülők nem kötöttek házasságot.
A gyermek családi neve legfeljebb kéttagú lehet. A házasságban élő szülők valamennyi, a házasság fennállása alatt született közös gyermekének kizárólag azonos családi neve lehet, kivéve, ha a szülők a házasság fennállása alatt családi nevüket módosították. Közös házassági nevet viselő házastársak gyermeke a szülők közös házassági nevét viselheti.
Ha a szülők egyike viseli házassági névként kettőjük összekapcsolt családi nevét, a gyermek – a szülők megállapodása alapján – a másik szülő házasságra utaló toldást nem tartalmazó nevét vagy a szülők összekapcsolt családi nevét viseli. Ha nincs olyan személy, akit a gyermek apjának kell tekinteni, a gyermek az anyja születési vagy házasságkötéssel szerzett családi nevét viseli, kivéve, ha az anya a férje teljes nevét vagy családi nevét a házasságra utaló toldással viseli.
A szülők joga és kötelezettsége, hogy a gyermeket gondozzák, a gyermek megélhetéséhez és felnevelkedéséhez szükséges feltételeket biztosítsák. A szülők a saját háztartásukban kötelesek a gyermekük lakhatását biztosítani. A szülők jogosultak a gyermek nevelésének módját megválasztani és a gyermek képességei figyelembevételével a szülők és a gyermek közösen döntik el, hogy a gyermek milyen életpályára készüljön. A szülői felügyeletet gyakorló szülők joga és kötelezettsége, hogy gyermekük minden olyan vagyonát kezeljék. A szülői felügyeletet közösen gyakorló szülők kölcsönösen vagy külön-külön meghatalmazást adhatnak egymásnak arra vonatkozóan, hogy a gyermek vagyonát az egyik szülő a másik helyett kezelje. A meghatalmazás csak akkor érvényes, ha közokiratba vagy ügyvéd által ellenjegyzett magánokiratba foglalták. A szülők gyermekük vagyonát biztosítékadás és számadás kötelezettsége nélkül kezelik, de ugyanazzal a gondossággal kötelesek eljárni, mint saját ügyeikben. A gyermek törvényes képviseletét a szülők látják el.
A szülő nem képviselheti a gyermekét olyan ügyben, amelyben ő maga, házastársa, élettársa, egyenesági rokona vagy az ő törvényes képviselete alatt álló más személy a gyermekkel szemben ellenérdekű fél. Ha a gyermek ügyében a törvényes képviseletet gyakorló nem járhat el, a gyámhatóság a gyermeknek eseti gyámot rendel.
A szülői felügyeletet fő szabály szerint a szülők – megállapodásuk vagy a gyámhatóság vagy a bíróság eltérő rendelkezése hiányában – közösen gyakorolják akkor is, ha már nem élnek együtt. A különélő szülőknek a közös szülői felügyelet gyakorlása során biztosítaniuk kell gyermekük kiegyensúlyozott életvitelét. Azonnali intézkedést igénylő esetben a szülő a gyermek érdekében – a másik szülő késedelem nélkül történő értesítése mellett – közös szülői felügyelet esetén is önállóan dönthet.
A különélő szülők megállapodása a felügyeleti jogok megosztásáról és a közös szülői felügyeletről
A különélő szülők a szülői felügyelettel kapcsolatos jogokat és kötelezettségeket egymás között megoszthatják, és megállapodhatnak abban is, hogy a szülői felügyeletet az egyikük gyakorolja. A szülők erre irányuló megállapodására utal, ha a gyermek hosszabb ideje háborítatlanul egyikük háztartásában nevelkedik. A házassági vagy a szülői felügyelet rendezése iránti perben a szülők közös kérelmére a bíróság – a gyermek érdekét mérlegelve – a szülők közös szülői felügyeletre és ezzel összefüggésben a gyermek lakóhelyére vagy a szülői felügyelet rendezésére vonatkozó egyezségét jóváhagyja, vagy arról ítélettel határoz. Ha a közös szülői felügyelet gyakorlása során a szülők valamely kérdésben nem tudnak megállapodni – a lelkiismereti és vallásszabadság körébe tartozó kérdés kivételével – a gyámhatóság dönt.
A különélő szülők megállapodásának hiányában – kérelemre vagy a gyermek érdekében hivatalból – a bíróság dönt arról, hogy a szülői felügyeletet melyik szülő gyakorolja. A bíróság a döntés során azt mérlegeli, hogy a gyermek testi, szellemi és erkölcsi fejlődése miként biztosítható a legkedvezőbben. Ha a bíróság a szülői felügyelet gyakorlására az egyik szülőt jogosítja fel, a gyermekétől különélő szülő a szülői felügyeleti jogokat a gyermek sorsát érintő lényeges kérdések kivételével nem gyakorolhatja.
A szülői felügyeletet gyakorló szülőnek és a gyermekétől különélő szülőnek a gyermek kiegyensúlyozott fejlődése érdekében – egymás családi életét, nyugalmát tiszteletben tartva – együtt kell működniük. A szülői felügyeletet gyakorló szülőnek a gyermek fejlődéséről, egészségi állapotáról, tanulmányairól a különélő szülőt megfelelő időközönként tájékoztatnia kell, és a különélő szülő érdeklődése esetén a gyermekkel kapcsolatos felvilágosítást meg kell adnia.
A bíróság a gyermekétől különélő szülőt feljogosíthatja a gyermek gondozásával, nevelésével összefüggő egyes feladatok ellátására, és kivételesen a vagyonkezelés és a gyermek vagyoni ügyeiben a törvényes képviselet teljes körű vagy részleges gyakorlására. Ha a gyermek érdekei megkívánják, a gyermek sorsát érintő valamely lényeges kérdésben való döntés jogát a bíróság korlátozhatja vagy megvonhatja. Ha a bíróság a gyermekétől különélő szülőt feljogosítja a gyermek gondozásával, nevelésével összefüggő egyes feladatok ellátására, a vagyonkezelés és a gyermek vagyoni ügyeiben a törvényes képviselet gyakorlására, a szülői felügyeletet e tekintetben a különélő szülő gyakorolja. A különélő szülő tevékenységéről a szülői felügyeletet egyébként gyakorló szülőt tájékoztatni köteles.
A különélő szülők a gyermek sorsát érintő lényeges kérdésekben közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta. A gyermek sorsát érintő lényeges kérdésnek tekintendő a kiskorú gyermek nevének meghatározása és megváltoztatása, a szülőjével azonos lakóhelyén kívüli tartózkodási helyének, huzamos időtartamú vagy letelepedés céljából történő külföldi tartózkodási helyének kijelölése, állampolgárságának megváltoztatása és iskolájának, életpályájának megválasztása. Ha a különélő szülők a közösen gyakorolt felügyeleti jogosítványok tekintetében nem tudnak megegyezni, erről a gyámhatóság dönt.
A kiskorú meghallgatása
A bíróságnak indokolt esetben, vagy ha azt a gyermek maga kéri, közvetlenül vagy szakértő útján meg kell hallgatnia a gyermeket is. Ha a gyermek a tizennegyedik életévét betöltötte, szülői felügyeletére és elhelyezésére vonatkozó döntés egyetértésével hozható, kivéve, ha a gyermek választása a fejlődését veszélyezteti. A bíróság a szülői felügyelet rendezése iránti perben úgy dönt, hogy a kiskorú gyermek mint érdekeltet meghallgatja, akkor a kiskorú részére hivatalból ügygondnokot rendel. A bíróság a kiskorút a szülők és a jogi képviselői távollétében is meghallgathatja. A kiskorú meghallgatásának megfelelő légkörben, a gyermek korára és érettségére figyelemmel, számára érthető módon kell megtörténnie.
A szülői felügyelet gyakorlásának megváltoztatása
A szülői felügyelet gyakorlásának megváltoztatása a bíróságtól akkor kérhető, ha azok a körülmények, amelyeken a szülők megállapodása vagy a bíróság döntése alapult, utóbb lényegesen módosultak, és ennek következtében a megváltoztatás a gyermek érdekében áll. Nem hivatkozhat a körülmények megváltozása folytán a gyermek érdekére az a szülő, aki a változást felróható magatartásával maga idézte elő, így különösen, ha a gyermeket jogosulatlanul vette magához vagy tartja magánál. Ha a közös szülői felügyelet gyakorlása során a szülők már nem tudnak együttműködni, a közös szülői felügyeletet a bíróság bármelyik szülő kérelmére megszünteti.
A bíróságnak az eljárása során – elháríthatatlan akadály esetét kivéve – mindkét szülőt meg kell hallgatnia. Indokolt esetben, vagy ha azt a gyermek maga kéri, közvetlenül vagy szakértő útján meg kell hallgatnia a gyermeket is. Ha a gyermek a tizennegyedik életévét betöltötte, szülői felügyeletére és elhelyezésére vonatkozó döntés egyetértésével hozható, kivéve, ha a gyermek választása a fejlődését veszélyezteti.
Ha gyermekelhelyezés, szülői felügyeleti jog szabályozása körében vitás kérdése van, akkor Önnek határozott, családjogra specializált, tapasztalt ügyvéd segítségére van szüksége. Szerezzen konzultációs időpontot a Vidákovics & Partners családjogra szakosodott ügyvédeitől, és mondja el miben segíthetünk.
Megromlott a házassága? A Vidákovics & Partners válópere szakosodott válóperes ügyvédei együttesen több mint 40 év családjogi területen szerzett tapasztalatával magabiztosan nyújtunk határozott képviseletet ügyfeleink számára. Legyen Ön is részese annak a sikernek, amit elérhetünk az Ön ügyében is.
Ha ismerni szeretné a valós lehetőségeit, vagy határozott polgári jogi képviseletre vágyik kérjen konzultációs időpontot.
Szülői felügyelet jogszabályok
Ptk. 4:146. § [A kiskorú jogállása; a szülői felügyeleti jogok és kötelezettségek]
Ptk. 4:147. § [A szülői felügyelet gyakorlásának elvei]
Ptk. 4:148. § [A gyermek bevonása a döntésekbe]
Ptk. 4:149. § [A szülői felügyelet korlátozásának kivételessége]
Ptk. 4:165. § [A különélő szülők megállapodása a felügyeleti jogok megosztásáról és a közös szülői felügyeletről]
4:169. § [A gyermek elhelyezése harmadik személynél – gyermekelhelyezés]
A gyermekelhelyezés megváltoztatásának van helye, ha a szülő a másik szülőnek a gyermekkel való kapcsolattartását hosszabb időn át, hatósági intézkedések ellenére meghiúsítja, a különélő szülőt alaptalanul a gyermek sérelmére elkövetett bűncselekménnyel vádolja és lejáratásába a gyermeket is bevonja (Csjt. 72/A. §). [LB. 1776/2008. számú polgári elvi határozat]
A gyámhatóság, kérelemre vagy a gyermek érdekében hivatalból, a szülői felügyeletet gyakorló szülő és a gyermekétől különélő szülő közötti megfelelő együttműködés kialakítása, a különélő szülő jogainak biztosítása – ideértve a különélő szülő és a gyermek közötti kapcsolattartást -érdekében a szülők számára közvetítői eljárás igénybevételét rendelheti el.
Amennyiben gyermekelhelyezéssel kapcsolatos kérdései vannak, forduljon tapasztalt ügyvédhez.
Konzultációs időpont egyeztetése érdekében keresse bátran a Vidákovics Ügyvédi Irodát. Kapcsolat